Der er nogle brande, der tager et par timer at slukke. Og så er der dem, der kan tage flere dage. Det er tilfældet ved en mosebrand, der lige nu er i udbrud nær Thisted. - Jeg har stået herude det meste af natten, siger Troels Guldbrandtsen, der er indsatsleder ved Nordjyllands Beredskab. Han blev kaldt ud til branden klokken 21 torsdag og er omkring klokken syv fredag morgen stadig i færd med at slukke branden. Og det er især det høje tørkeindeks, der har været årsag til branden nær Thisted. I Nordjylland, navnligt i området nord for Aalborg, er tørkeindekset helt oppe på 9 ud af 10, hvorfor brandfareindekset havner under kategorien 'høj'. - Kender du sådan en pose plantemuld? Der er masser af næringsstoffer i og det er tørt, og det minder om det, vi går rundt på herude, siger Troels Guldbrandtsen. Han understreger dog, at det er minimalt med røg, der kommer fra branden, og at mosebrande skiller sig ud på den vis, at branden foregår under jorden, hvorfor det er en langsommelig proces at få den slukket. Af og til kan en sådan brand tage flere uger at slukke. Indsatslederen regner dog med, at branden nær Thisted vil blive slukket i løbet af fredag. På trods af det høje tørkeindeks er der dog ifølge indsatslederen endnu ikke en stigning i antallet af naturbrande i forhold til årstiden.

Referat:
Det høje tørkeindeks har fredag forårsaget en mosebrand nær Thisted.